b'\n_START_ARTICLE_\nAnaliza stro\xc5\xa1kovne uporabnosti\n_START_PARAGRAPH_\nAnaliza stro\xc5\xa1kovne uporabnosti (angl. Cost-Utility Analysis) je oblika farmakoekonomske analize, ki primerja stro\xc5\xa1ke in humanisti\xc4\x8dne izide zdravljenja (obi\xc4\x8dajno izra\xc5\xbeene v letih zdravstveno kakovostnega \xc5\xbeivljenja, lahko tudi v drugih enotah, kot so nezmo\xc5\xbenosti prilagojena leta \xc5\xbeivljenja). Je podvrsta analize stro\xc5\xa1kovne u\xc4\x8dinkovitosti, vendar slednja upo\xc5\xa1teva le izide zdravljenja, izra\xc5\xbeene v enotah klini\xc4\x8dnih izidov (kot so dodatno leto \xc5\xbeivljenja), analiza stro\xc5\xa1kovne uporabnosti pa \xc5\xa1e bolnikove prioritete (npr. kakovost in podalj\xc5\xa1anje \xc5\xbeivljenja). \xc5\xa0tevilne oblasti, ki odlo\xc4\x8dajo o javnem financiranju novih zdravil, zahtevajo ali priporo\xc4\x8dajo, da je predana farmakoekonomska analiza v obliki analize stro\xc5\xa1kovne uporabnosti._NEWLINE_Pri analizah stro\xc5\xa1kovne u\xc4\x8dinkovitosti se upo\xc5\xa1teva faktor uporabnosti, ki izra\xc5\xbea ute\xc5\xbeeno podalj\xc5\xa1anje pre\xc5\xbeivetja in zajema z zdravjem povezano kakovost \xc5\xbeivljenja. Tipi\xc4\x8dno zaseda faktor uporabnosti vrednosti med 0 in 1. Vrednost 1 ozna\xc4\x8duje popolno zdravje, vrednost 0 pa smrt. V osnovi uporabnost predstavlja preferenco posameznika do dolo\xc4\x8denega zdravstvenega stanja. Na\xc4\x8dinov, kako merimo uporabnost oz. preferenco do zdravstvenega stanja, pa je ve\xc4\x8d. V zadnjem \xc4\x8dasu so predvsem v uporabi specifi\xc4\x8dni vpra\xc5\xa1alniki za merjenje uporabnosti. Pri podajanju stro\xc5\xa1kov glede na vrednost QALY se upo\xc5\xa1teva tako podalj\xc5\xa1anje \xc5\xbeivljenja kot izbolj\xc5\xa1anje njegove kakovosti. Podalj\xc5\xa1anje \xc5\xbeivljenja za eno leto brez sprememb v kakovosti bolnikovega \xc5\xbeivljenja ali na primer le izbolj\xc5\xa1anje bolnikove kakovosti \xc5\xbeivljenja za faktor uporabnosti 0,2 (iz 0,5 na 0,7) za obdobje pet let tako oboje doprinese vrednost enega leta zdravstveno kakovostnega \xc5\xbeivljenja. Posledi\xc4\x8dno analiza stro\xc5\xa1kovne u\xc4\x8dinkovitosti omogo\xc4\x8da primerjavo razli\xc4\x8dnih izidov zdravljenja._NEWLINE_Rezultat primerjave dveh oblik zdravljenj je razmerje prirastka stro\xc5\xa1kov glede na prirastek uporabnosti (ICUR, angl. incremental cost-utility ratio), podobno kot je rezultat primerjave dveh terapij pri analizi stro\xc5\xa1kovne u\xc4\x8dinkovitosti razmerje prirastka stro\xc5\xa1kov glede na prirastek u\xc4\x8dinkovitosti ali mejno razmerje stro\xc5\xa1kovne u\xc4\x8dinkovitosti (ICER, angl. incremental cost-effectiveness ratio). Pogosto se v literaturi med njima ne razlikuje in se uporablja za oba izraz ICER.'